מגדלי הלהבה

מגדלי הלהבה (באזרית: Alov qüllələri) הם שלושה גורדי שחקים השוכנים בדרום-מערבה של באקו, בירת אזרבייג'ן. בניית המגדלים החלה בשנת 2007 והסתיימה באפריל 2012 בעלות כוללת של 350 מיליון דולר. מגדל הלהבה 1, הגבוה שבמגדלים, מתנשא לגובה של 190 מטרים ובו 39 קומות המשמשות למגורים. במגדל הלהבה 2 המשמש כבית מלון 37 קומות והוא מתנשא לגובה של 160 מטרים. מגדל הלהבה 3 משמש למשרדים ומתנשא לגובה של 140 מטרים ובו 34 קומות.

שלושת המגדלים המעוצבים כשלוש להבות הפונות כלפי חוץ, מצופים בזכוכית ובכ-10,000 גופי תאורה מסוג LED המשמשים כמסכי ענק בשעות החשכה. המגדלים הופיעו מספר פעמים במהלך שידורי תחרות האירוויזיון אשר נערכה בעיר בשנת 2012 ועל בול דואר שהופק לכבוד האירוע.

קישורים חיצוניים

 אודות המגדלים באתר skyscrapercity
 המגדלים באתר skyscraperpage

באקו: גורדי שחקים